A Bizottság 1232/2002/EK Rendelete
(2002. július 9.)
az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló 3677/90/EGK tanácsi rendelet mellékletének felváltásáról és a 3769/92/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 988/2002/EK rendelettel [1] módosított, az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló, 1990. december 13-i 3677/90/EGK tanácsi rendeletre [2], és különösen annak 9a. cikkére,
tekintettel a legutóbb az 1251/2001/EK rendelettel [3] módosított, az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló 3677/90/EGK tanácsi rendelet végrehajtásáról és módosításáról szóló, 1992. december 21-i 3769/92/EGK bizottsági rendeletre [4],
mivel:
(1) Hatályba kell léptetni az Egyesült Nemzetek Szervezete Kábítószer Bizottságának 2001. márciusában hozott azon döntését, hogy felvegyék az 1988. évi ENSZ-egyezmény mellékletének I. kategóriájába az ecetsavanhidridet és a kálium-permanganátot.
(2) A 3677/90/EGK rendelet mellékletét módosítani kell annak érdekében, hogy megfeleljen a fenti döntésnek. A módosítást a rendelet 9a. cikkének e) pontja értelmében a Bizottság végezheti el.
(3) A 3769/92/EGK rendeletet módosítani kell annak érdekében, hogy figyelembe vegye a 3677/90/EGK rendelet azon változtatásait, amelyek elválasztják egymástól a kiviteli engedélyezéssel kapcsolatos előírásokat és a mellékletben az 1. kategóriában felsorolt, jegyzékben szereplő anyagokra vonatkozó, kivitel előtti értesítésekkel kapcsolatos előírásokat.
(4) Az e rendeletben előírt intézkedések összhangban vannak a 3677/90/EGK rendelet 10. cikke értelmében létrehozott bizottság véleményével,
ELFOGADTA EZT A RENDELETET:
1. cikk
A 3677/90/EGK rendelet melléklete helyébe e rendelet 1. melléklete lép.
2. cikk
A 3769/92/EGK rendelet a következőképpen módosul:
1. A 2. cikk helyébe a következő szöveg lép:
"2. cikk
Különleges kiviteli követelmények a 2. kategóriába tartozó, jegyzékben szereplő anyagokra
Az alaprendelet 5. cikkének (2) bekezdése értelmében a 2. kategóriában felsorolt, jegyzékben szereplő anyagokra értelemszerűen az alaprendelet 4. és 4a. cikkének rendelkezései vonatkoznak, amennyiben olyan gazdasági szereplőnek szánják, akinek székhelye egy, az Európai Közösségek Hivatalos Lapjának C sorozatában felsorolt és közzétett országban van. E listákat az Európai Bizottság rendszeresen frissíti.";
2. A 3. cikk helyébe a következő szöveg lép:
"3. cikk
Különleges kiviteli követelmények a 3. kategóriában felsorolt, jegyzékben szereplő anyagokra
Az érintett országokkal kötendő megállapodások alapján meghatározott különleges követelmények sérelme nélkül, az alaprendelet 5a. cikkének (2) bekezdése értelmében a 3. kategóriában felsorolt, jegyzékben szereplő anyagokra értelemszerűen az alaprendelet 4. és 4a. cikkének rendelkezései vonatkoznak, ha olyan gazdasági szereplőnek szánják, amelynek székhelye egy, az Európai Közösségek Hivatalos Lapjának C sorozatában közzétett listákban feltüntetett országban van, és ugyanazon cikk (3) bekezdése értelmében egyedi jellegű általános engedély nem adható ki számára. E listákat az Európai Bizottság rendszeresen frissíti.";
3. Az I. melléklet helyébe e rendelet 2. melléklete lép.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. július 9-én.